
Előterjesztés
a Közgyűlés részére
Tisztelt Közgyűlés!
A Fővárosi Önkormányzat 48,95%-os résztulajdonában álló RÉV8 Józsefvárosi Rehabilitációs és Városfejlesztési Zrt. (továbbiakban: RÉV8 Zrt. vagy Társaság) könyvvizsgálójának megbízatása 2013. május 31-én lejár.
A BFVK Zrt. nyilatkozat alapján a RÉV8 Józsefvárosi Rehabilitációs és Városfejlesztési Zrt-nél a részvényesi megállapodás szerint a könyvvizsgálat kötelező.
A Gt. 41. § (4) bekezdése szerint „Ha a társaság legfőbb szerve jogi személyt választ a társaság könyvvizsgálójává, úgy a jogi személynek ki kell jelölnie azt a tagját, vezető tisztségviselőjét, illetve munkavállalóját, aki a könyvvizsgálat elvégzéséért személyében felelős.”
A Gt. 42. § (1) bekezdésében foglaltak szerint a társaság legfőbb szervének a társaság könyvvizsgálóját határozott időre, de legfeljebb öt évre kell megválasztani.
A RÉV8 Zrt. esetében a BVFK Zrt., mint Közszolgáltató a Budapest Főváros Önkormányzata és a Budapest Főváros Vagyonkezelő Központ Zártkörűen Működő Részvénytársaság között létrejött és 2011. 09.01-től hatályos Közszolgáltatási keretszerződés 1. számú melléklete I. C. fejezetének a Stratégiai besorolású gazdasági társaságokra vonatkozó rész 7.1. pontja szerint, az alábbiak szerint jár el. 
A Közszolgáltató valamennyi az Önkormányzat által kezelésre átadott társasági részesedés vonatkozásában az Önkormányzat meghatalmazottjaként és képviseletében, az Önkormányzat javára gyakorolja a tulajdonosi (tagi és részvényesi) jogokat, kivéve azon döntési jogköröket, amelyeket az Önkormányzat Fenntartott tulajdonosi jogkörök cím alattiakban foglaltak szerint magának tartott fenn, vagy - amelyhez a Vagyonrendeletben foglalt értékhatárok szerint - a Fővárosi Közgyűlés Gazdasági Bizottsága, avagy a Fővárosi Közgyűlés - vagy az általuk kijelölt személy - döntése szükséges. 
„Amennyiben a társaságok közgyűlésein (taggyűlésein) felmerülő kérdésekhez az Önkormányzat döntése, állásfoglalása szükséges, a Közszolgáltató tájékoztatja az Önkormányzat illetékes szervét a közgyűlések (taggyűlések) ilyen döntést igénylő meghirdetett és várható napirendi pontjairól, a közgyűlést (taggyűlést) megelőzően, lehetőség szerint 8 nappal korábban.”
A Közszolgáltatási szerződés vonatkozó pontja alapján a RÉV8 Józsefvárosi Rehabilitációs és Városfejlesztési Zrt. tulajdonosi képviseletét a BFVK Zrt. látja el, de személyi kérdésekben Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet (Vagyonrendelet) 56. § (1) bekezdése alapján a Fővárosi Önkormányzat tulajdonában lévő gazdasági társaság vonatkozásában a tulajdonosi pozícióból eredő tagi, részvényesi jogok gyakorlásáról és kötelezettségek teljesítéséről – a (3) bekezdésben foglaltak kivételével – a Fővárosi Közgyűlés dönt. 
Egyszemélyes társaság esetén a Fővárosi Közgyűlés egyedüli tagként, részvényesként közvetlenül dönt, többszemélyes társaságnál pedig a társaság legfőbb szervének döntését megelőzően hozza meg tagi, részvényesi döntését a Fővárosi Közgyűlés.
A Vagyonrendelet 56. § (2) bekezdés a) pontja értelmében a Fővárosi Önkormányzat tulajdonában lévő egyes – e rendelet 5. számú mellékletében felsorolt – társaságok vonatkozásában e társaságok legfőbb szervének törvény vagy társasági szerződés alapján kizárólagos hatáskörében a Társaság könyvvizsgálójának megválasztása, visszahívása és díjazásának megállapítása tárgyában – a főpolgármester előterjesztésében foglalt javaslat alapján – a Fővárosi Közgyűlés hozza meg döntését.
Könyvvizsgáló megválasztása és díjazása

A Társaság megválasztott könyvvizsgálója 2003. 01.01. napja óta a CORRECT Pénzügyi és Könyvszakértő Kft. A könyvvizsgáló megbízatása 2013. május 31. napján lejárt. 
A Rév8 Zrt. Igazgatósága a 4/2013. (05.28.) IT számú határozatával (egyhangú 4 igen szavazattal) úgy döntött, hogy felkéri a Rév8 Zrt.-t, hogy írásban tájékoztassa a részvényeseket a könyvvizsgálói szerződés lejártáról és gondoskodjanak a könyvvizsgáló személyének megválasztásáról. Az Igazgatóság határozata jelen előterjesztés 1. számú mellékletét képezi. 

A köztulajdonban álló gazdasági társaságok takarékosabb működéséről szóló 2009. évi CXXII. törvény (a továbbiakban: KGTV.) 4. § (1) bekezdése szerint: „A köztulajdonban álló gazdasági társaságnál felügyelőbizottság létrehozása kötelező. A könyvvizsgáló személyére az ügyvezetés a felügyelőbizottság egyetértésével tesz javaslatot a társaság legfőbb szervének.” 
Figyelemmel a Kgtv. rendelkezésére a Felügyelő Bizottság vonatkozó határozata a Közgyűlés ülésén kerül kiosztásra.

A RÉV VIII Rt. 1997. évi Részvényesi megállapodásának 3.3 pontja szerint:
„A könyvvizsgáló személyére, vagy társaságra a Főváros Önkormányzata tesz javaslatot. 
A Részvényesek kötelezik magukat, hogy képviselőik a közgyűlési szavazás során a fenti részvényesi javaslatoknak megfelelően fognak szavazni. 

A könyvvizsgáló személyére (társaságra) vonatkozó kijelölési jog a Főváros Önkormányzatát csak az alapításnál illeti meg. Későbbiekben ez a jog a Közgyűlést illeti meg.” 

A RÉV8 Zrt. Igazgatósága értékelte a könyvvizsgáló eddigi tevékenységét és megállapította, hogy az eltelt időszakban a Társaság éves beszámolóinak ellenőrzése és könyvvizsgálói jelentések elkészítése határidőben megtörténtek. 

A Zrt. gazdálkodása és pénzügyi elszámolása során felmerült kérdésekre a könyvvizsgálótól mindig gyors, pontos, kielégítő válaszokat kapott és ez jelentősen segítette a döntéshozatali munkáját. 
A könyvvizsgáló díjazása 2003. 01.01. óta változatlanul 800 eFt. Az évente megrendezendő jogszabályváltozásokról tartott előadásaira a társaság részvétele ingyenes.

A Társaság Igazgatósága értékelése alapján elfogadásra javasolta a CORRECT Pénzügyi és Könyvszakértő Kft. Társaság könyvvizsgálójának történő megválasztását.

A megválasztandó könyvvizsgáló nyilatkozott, hogy a megbízatás elfogadásával kapcsolatban összeférhetetlenségi akadály nem áll fenn és a tisztség betöltésének törvényi akadálya nincsen. A megválasztandó könyvvizsgáló előzetes elfogadó nyilatkozata az előterjesztés 3. számú mellékletét képezi.
A Gt. 19. § (4) bekezdése alapján az első könyvvizsgálót követően megválasztott könyvvizsgáló nevét az alapító okiratnak nem kell tartalmaznia, ezért a könyvvizsgáló változása az Alapító Okirat módosítását nem teszi szükségessé.
A Gt. 42. § (3) bekezdésében foglaltak alapján a könyvvizsgálói megbízás elfogadásának az minősül, ha a könyvvizsgáló megválasztását követő 90 napon belül megbízási szerződést köt a gazdasági társaság ügyvezetésével. A határidő eredménytelen elteltével a könyvvizsgáló megválasztása hatálytalanná válik és a legfőbb szervnek másik könyvvizsgálót kell választani.
A fenti rendelkezésnek megfelelően szükséges a könyvvizsgálóval kötendő szerződés határidőben történő megkötésére való felhívás.

Fentiek alapján az alábbi határozati javaslatokat terjesztem a Tisztelt Közgyűlés elé. 
Határozati javaslat
A Fővárosi Közgyűlés úgy dönt, hogy:

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 56. § (1) és (2) bekezdéseiben foglalt hatáskörükben eljárva a RÉV8 Józsefvárosi Rehabilitációs és Városfejlesztési Zrt. soron következő közgyűlésén a Budapest Főváros Önkormányzata, mint részvényes képviseletében szerződés alapján eljáró BFVK Zrt. kötött mandátummal eljárva „igen” szavazatával támogassa a következő döntés meghozatalát:
A CORRECT Pénzügyi és Könyvszakértő Kft. (1025 Budapest, Palánta u. 3/c., cégjegyzékszám: 01-09-907186) Társaság könyvvizsgálójának történő megválasztását, a könyvvizsgálatért felelős személy Egri István Iván (1028 Budapest, Arad u. 37., könyvvizsgálói kamarai nyilvántartási száma: 003152) bejegyzett könyvvizsgáló bevonásával, díjazásának 800.000. Ft/év + ÁFA összegben történő megállapítását a Társaság soron következő közgyűlésének napjától 2016. május 31. napjáig terjedő időtartamra.

 Határozathozatal módja: minősített szavazattöbbség


A Fővárosi Közgyűlés egyetért azzal, hogy a RÉV8 Józsefvárosi Rehabilitációs és Városfejlesztési Zrt. soron következő közgyűlésén a Budapest Főváros Önkormányzata, mint részvényes képviseletében szerződés alapján eljáró BFVK Zrt.-t képviselő személy kötött mandátummal eljárva vegyen részt, és felkéri a főpolgármestert a részvényesi képviselő meghatalmazásának aláírására.
határidő:	A Társaság soron következő közgyűlésének napja
felelős: 	Főpolgármester

Határozathozatal módja: egyszerű szavazattöbbség

Budapest, 2013. június „    ”

mellékletek:
Jegyzőkönyv kivonat az Igazgatóság 2013. május 28-i határozatáról
Az Igazgatóság levele a tulajdonosok részére a könyvvizsgáló személyének kiválasztására

